David Frost
David Frost er en tidligere britisk diplomat og siden 2021 medlem af den britiske regering med ansvar for implementeringen af britisk udtræden af EU. Forud for sin ministerpost var han fra 2019 til 2021 Boris Johnsons chefforhandler med ansvar for forhandlingen af aftalen om britisk udtræden af EU samt den handels- og samarbejdsaftale, som Storbritannien og EU indgik i december 2020 om de to parters fremtidige relationer. Han blev udnævnt til livstidsmedlem af Overhuset i Det Britiske Parlament i september 2020 og benytter titlen Lord Frost. Se også Brexit.